รัฐบาลไทย-ข่าวทำเนียบรัฐบาล-​โฆษกรัฐบาลเผย นายกฯ เตรียมพร้อมรับมือผลกระทบจากปรากฏการณ์เอลนีโญ (El Nino) ในเชิงรุกอย่างต่อเนื่อง  กำชับหน่วยงานที่เกี่ยวข้องรับฟังปัญหา
วันศุกร์ที่ 9 มิถุนายน 2566
09/06/2566
​โฆษกรัฐบาลเผย นายกฯ เตรียมพร้อมรับมือผลกระทบจากปรากฏการณ์เอลนีโญ (El Nino) ในเชิงรุกอย่างต่อเนื่อง  กําชับหน่วยงานที่เกี่ยวข้องรับฟังปัญหา
เพื่อนํามาปรับปรุงการบริหารจัดการน้ําให้สอดคล้องกับสภาพภูมิอากาศที่เปลี่ยนแปลง
วันนี้ (9 มิถุนายน 2566) นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจําสํานักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ติดตามความคืบหน้าการขับเคลื่อนบริหารจัดการน้ําในเชิงรุกมาอย่างต่อเนื่อง พร้อมกําชับหน่วยงานที่เกี่ยวข้องเตรียมรับมือผลกระทบจากปรากฏการณ์เอลนีโญ (El Nino) อย่างใกล้ชิด
โฆษกประจําสํานักนายกรัฐมนตรีกล่าวว่า หน่วยงานของรัฐบาลบูรณาการการทํางานร่วมกัน ติดตามสถานการณ์น้ํา และเตรียมรับผลกระทบจากปรากฏการณ์เอลนีโญ (El Nino) ในเชิงรุกอย่างต่อเนื่อง โดยนับตั้งแต่เดือนเมษายน 2566 กองอํานวยการน้ําแห่งชาติ (กอนช.) ได้ติดตามผลการดําเนินงานมาตรการรับมือฤดูแล้ง และหารือถึงแนวทางการบริหารจัดการน้ําให้สอดคล้องกับสภาพอากาศ รวมทั้งสํานักงานทรัพยากรน้ําแห่งชาติยังได้เตรียมแผนปฏิบัติการในการรองรับไว้ล่วงหน้าก่อนเข้าสู่ฤดูฝน อาทิ คาดการณ์เป้าพื้นที่เสี่ยงน้ําท่วมและพื้นที่เสี่ยงฝนทิ้งช่วงบริหารจัดการพื้นที่ลุ่มต่ําเพื่อรองรับน้ําหลาก ทบทวนปรับปรุงเกณฑ์ บริหารจัดการในแหล่งน้ํา เขื่อนระบายน้ํา และจัดทําแผนบริหารจัดการน้ําเชิงบูรณาการ เตรียมความพร้อม ซ่อมแซม ปรับปรุง อาคารชลประทาน ระบบระบายน้ํา โทรมาตร ให้พร้อมใช้งาน เพิ่มประสิทธิภาพการระบายน้ําของทางน้ํา ซักซ้อมแผนเผชิญเหตุ ตั้งศูนย์ส่วนหน้าก่อนเกิดภัย และฟื้นฟูให้กลับสู่สภาพปกติ รวมถึงเร่งเก็บกักน้ําในแหล่งน้ําทุกประเภทช่วงปลายฤดูฝนเพื่อให้มีปริมาณน้ําเพียงพอในฤดูแล้งในปีต่อไปด้วยเช่นกัน
ในเดือนพฤษภาคม 2566 ทางกรมชลประทานยังประชุมหารือถึงการวางแผนจัดสรรน้ําฤดูแล้ง พร้อมวางแนวทางรับมือฤดูฝนปี 2566 โดยจะติดตามสภาพอากาศจากกรมอุตุนิยมวิทยา พร้อมเน้นย้ําให้โครงการชลประทานทั่วประเทศ ขับเคลื่อน 10 มาตรการรับมือฤดูแล้งปี 2565 / 2566 และการปฏิบัติตาม 12 มาตรการฤดูฝนปี 2566 รวมทั้งเตรียมรับมืออุทกภัย ผ่านการวิเคราะห์พื้นที่เสี่ยงน้ําท่วม ปริมาณน้ําในอ่างเก็บน้ํา โดยจะกําหนดผู้รับผิดชอบพื้นที่เสี่ยงที่จะได้รับผลกระทบ ประสานงานกับหน่วยงานที่เกี่ยวข้อง เพื่อร่วมกันติดตามสถานการณ์น้ําและประชาสัมพันธ์แจ้งเตือนประชาชน เพื่อป้องกันผลกระทบที่จะเกิดขึ้นต่อประชาชน ตลอดจนจัดสรรทรัพยากร เครื่องจักร เครื่องมือ เครื่องสูบน้ํา เครื่องผลักดันน้ํา และอื่นๆ ที่ประจําอยู่ทั่วประเทศ ให้สามารถเข้าไปช่วยเหลือประชาชนได้ตลอดเวลา
นอกจากนี้ รัฐบาลโดยพลเอกประวิตร วงษ์สุวรรณ รองนายกรัฐมนตรี ยังได้ลงพื้นที่ตรวจความคืบหน้าขยายแหล่งน้ํา และเตรียมความพร้อมรับมือสถานการณ์น้ํา พร้อมกําชับสํานักงานทรัพยากรน้ําแห่งชาติ กระทรวงมหาดไทย กรมชลประทาน รวมทั้งส่วนราชการที่เกี่ยวข้อง ดําเนินการรับฟังปัญหา และความต้องการของประชาชน โดยรวบรวมข้อมูล จัดทําแผนพัฒนาแหล่งน้ําและบริหารจัดการน้ําแบบมีส่วนร่วม พร้อมทั้งแสวงหาแผนพัฒนาแหล่งน้ําเพิ่มเติม เป็นแหล่งน้ําสํารอง เพื่อจัดสรรกระจายการใช้น้ําอย่างทั่วถึงและลดความเสี่ยงการขาดแคลนน้ํา
“นายกรัฐมนตรีวางแนวทางการบริหารจัดการน้ํา และเตรียมรับมือผลกระทบจากปรากฏการณ์เอลนีโญ (El Nino) ในเชิงรุกมาอย่างต่อเนื่องนับตั้งแต่ช่วงหน้าแล้งจนถึงก่อนเข้าฤดูฝน โดยไม่นิ่งนอนใจต่อสถานการณ์น้ํา โดยหน่วยงานที่เกี่ยวข้องทุกฝ่ายได้ประชุมหารือ วางแนวทาง รวมทั้งรับฟังปัญหาของพี่น้องประชาชน เพื่อนํามารวบรวม ประเมิน และปรับปรุง การบริหารจัดการน้ําให้สอดคล้องกับสถานการณ์ และสภาพภูมิอากาศที่เปลี่ยนแปลงไปวางแนวทางการทํางาน ไม่ปล่อยให้พี่น้องชาวเกษตรกรรับมือด้วยตนเอง” นายอนุชาฯ กล่าว